Дунейм щыхъыбархэр
Нобэ
♦УФ-м щагъэлъапIэ КъегъэлакIуэм и махуэр. 1990 гъэм РСФСР-м и Министрхэм я Советым и унафэкIэ къызэрагъэпэщащ къегъэлакIуэхэм я IуэхущIапIэ щхьэхуэ. 1995 гъэм дыгъэгъагъазэм и 26-м УФ-м и Президентым унафэ къыдигъэкIащ а IэщIагъэм ирилажьэхэм я махуэр гъэлъэпIэным теухуауэ.
♦Къыргъызстаным и паспорт-визэ къулыкъущIапIэм и лэжьакIуэм и махуэщ
♦1877 гъэм Санкт-Петербург цирк къыщызэIуахащ. Иджыпсту ар Урысейм и зыкъэгъэлъэгъуапIэ утыку нэхъыжь дыдэу къалъытэ.
♦1929 гъэм Сталин Иосиф СССР-м и мэкъумэш IэнатIэм коллективизацэ щегъэкIуэкIыным теухуа Iуэхур къыхилъхьащ.
♦1932 гъэм СССР-м и ЦIыхубэ комиссархэм я советым и ГъэзэщIакIуэ комитет нэхъыщхьэм унафэ къищтащ къэралым и цIыху балигъ псоми паспорт яIэн икIи дэтхэнэри щыпсэу щIыпIэм щатхауэ щытын зэрыхуейм теухуа унафэр.
♦1938 гъэм СССР-м и Совет Нэхъыщхьэм и Президиумым «Социалист Лэжьыгъэм и ЛIыхъужь» цIэр гъэувыным теухуа Унафэ къищтащ.
♦1943 гъэм Астрахань областыр къызэрагъэпэщащ.
♦1945 гъэм Дунейпсо валютэ фондымрэ (МВФ) КъэщIэрэщIэжыныгъэмрэ зыужьыныгъэмрэ я дунейпсо банкымрэ (МБРР) къызэрагъэпэщащ.
♦1571 гъэм къалъхуащ нэмыцэ астроном, физик, вагъуэхэр зэрызэблэкI щIыкIэр къэзыхута Кеплер Иоганн.
♦1761 гъэм къалъхуащ дзэзешэ цIэрыIуэ, Урысей армэм и фельдмаршал, 1812 гъэм екIуэкIа Хэку зауэм и лIыхъужь Барклай-де-Толли Михаил.
♦1822 гъэм къалъхуащ франджы микробиолог, химик цIэрыIуэ Пастер Луи.
♦1832 гъэм къалъхуащ урыс хьэрычэтыщIэ, псапащIэ, гъуазджэм и лэжьакIуэхэмрэ абыхэм я IэдакъэщIэкIхэмрэ пщIэшхуэ яхуэзыщIу щыта Третьяков Павел. Иджыпсту абы и цIэр зэрехьэ сурэт телъыджэ куэд щызэхуэхьэса галереем.
♦1901 гъэм къалъхуащ уней псом щыцIэрыIуэ, Германием къыщалъхуа, США-м щыпсэуа, щылэжьа актрисэ Дитрих Марлен.
♦1929 гъэм къалъхуащ литературовед, критик, филологие щIэныгъэхэм я доктор, профессор, ЩIДАА-м и академик, КъБР-м, АР-м щIэныгъэмкIэ щIыхь зиIэ я лэжьакIуэ ХьэкIуащэ Андрей.
♦1934 гъэм къалъхуащ совет гимнасткэ, жылагъуэ лэжьакIуэ, Олимп джэгухэм бгъуэнейрэ щытекIуа, СССР-м спортымкIэ щIыхь зиIэ и мастер Латынинэ Ларисэ.
♦1934 гъэм къалъхуащ актёр, режиссёр, уэрэджыIакIуэ, СССР-м и цIыхубэ артист, «Ромэн» театрым и унафэщI Сличенкэ Николай.
♦1939 гъэм къалъхуащ СССР-ми УФ-ми самбэмрэ дзюдомкIэ щIыхь зиIэ я тренер, АР-м щIэныгъэмкIэ щIыхь зиIэ и лэжьакIуэ, педагогикэ щIэныгъэхэм я доктор, профессор, ЩIДАА-м и академик Къуэблэ Екъуб.
♦1939 гъэм къалъхуащ совет актёр, УФ-м и цIыхубэ артист Виторган Эммануил.
♦1947 гъэм къалъхуащ КъБР-м и цIыхубэ артист Къэжэр Борис.
♦1948 гъэм къалъхуащ Франджым щыщ, УФ-м и гражданствэ зрата актёр Депардье Жерар.
♦1953 гъэм къалъхуащ КъБР-м щIыхь зиIэ и сурэтыщI, жылагъуэ лэжьакIуэ Жылэ Анатолэ.
♦1971 гъэм къалъхуащ урысей актёр, режиссёр, сценарийхэр зытхыу щыта Бодров Сергей.
♦1976 гъэм къалъхуащ усакIуэ, КъШР-м щIыхь зиIэ и журналист Бемырзэ Зураб.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градуси 6 - 8, жэщым градус 1 - 2 щыхъунущ.
Лъэпкъ Iущыгъэ:
Адэ мыгъасэм и къуэри мэсэхъу.
Зыгъэхьэзырар ЖЬЭКIЭМЫХЪУ Маринэщ.
